Kučera, Karol, poslanec NR SR (2023-06-16):
Ďakujem, pán predsedajúci. Vážené kolegyne, kolegovia, Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky spoločnú správu výborov o výsledku prerokovania zákona zo 16. mája 2023, ktorým sa dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, vrátený prezidentkou Slovenskej republiky na opätovné prerokovanie Národnou radou. Národná rada Slovenskej republiky schválila dňa 16. mája ´23 zákon, ktorým sa dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov. Prezidentka Slovenskej republiky vrátila uvedený zákon na opätovné prerokovanie vo svojom rozhodnutí z 1. júna ´23 č. 3061-2023-KPSR, uviedla dôvody, ktoré ju viedli k tomu, aby využila svoju právomoc, ktorá jej vyplýva z Ústavy Slovenskej republiky. Na základe toho predseda Národnej rady Slovenskej republiky rozhodnutím č. 1815 z 2. júna 2023 pridelil zákon vrátený prezidentkou Slovenskej republiky na opätovné prerokovanie Národnou radou Slovenskej republiky (tlač 1740) týmto výborom Národnej rady Slovenskej republiky: Ústavnoprávnemu výboru Národnej rady a Výboru Národnej rady pre vzdelávanie, vedu, mládež a šport. Ako gestorský výbor určil Výbor Národnej rady Slovenskej republiky pre vzdelávanie, vedu, mládež a šport a súčasne určil lehotu na jeho prerokovanie. Výbory Národnej rady Slovenskej republiky prerokovali uvedený zákon v lehote určenej predsedom Národnej rady Slovenskej republiky, pardon (rečník si odkašľal). Prezidentka Slovenskej republiky vo svojom rozhodnutí uviedla dôvody na vrátenie zákona, navrhla, aby Národná rada Slovenskej republiky pri opätovnom prerokovaní schválila zákon so zmenami v ňom uvedenými. Výbory Národnej rady prerokovali zákon zo 16. mája 2023, vrátený prezidentkou Slovenskej republiky na opätovné prerokovanie a k pripomienkam prezidentky uvedených v časti IV zaujali tieto stanoviská: Ústavnoprávny výbor Národnej rady Slovenskej republiky na schôdzi výboru dňa 13. júna 2023 neprijal uznesenie, nakoľko návrh nezískal podporu nadpolovičnej väčšiny všetkých členov výboru podľa čl. 84 ods. 3 Ústavy Slovenskej republiky. Výbor Národnej rady Slovenskej republiky pre vzdelávanie, vedu, mládež a šport na schôdzi výboru dňa 13. júna 2023 neprijal uznesenie, nakoľko návrh uznesenia nezískal podporu nadpolovičnej väčšiny všetkých členov výboru podľa čl. 84 ods. 3 Ústavy Slovenskej republiky. Gestorský výbor na základe stanovísk výborov prijal odporúčanie pre Národnú radu Slovenskej republiky hlasovať: 1. o pripomienkach prezidentky Slovenskej republiky uvedených v časti II v bodoch 1 a 2 spoločne s odporúčaním gestorského výboru ich neschváliť, 2. o zákone zo 16. mája 2023 vrátený prezidentkou Slovenskej republiky na opätovné prerokovanie Národnou radou Slovenskej republiky ako celku s odporúčaním gestorského výboru schváliť v pôvodnom znení. Spoločná správa výborov bola schválená uznesením gestorského výboru č. 235 zo 14. júna 2023. Výbor ma určil za spoločného spravodajcu výborov. Súčasne poveril informovať Národnú radu Slovenskej republiky o výsledku rokovania výborov a stanovisku a návrhu gestorského výboru. Ďakujem, skončil som, otvorte, prosím, rozpravu, do ktorej sa hlásim.